It-Tnejn 29 ta' Jannar, 2018. Omelija tal-Papa Franġisku fid-Dar Santa Marta. Jekk verament hemm l-umiltà hemm l-umiljazzjoni qal il-Papa waqt l-omelija fil-kappella tad-Dar Santa Marta. Il-Papa bena r-riflessjoni tiegħu fuq il-figura tar-Re David, li smajna dwarha fl-ewwel silta. David kien bniedem kbir, kien għeleb lill-Filistew, kellu qalb nobbli għax darbtejn seta' joqtol lil Sawl bla ma wettaq l-att, imma kien ukoll midneb kbir, adulteru u assassin. Madnakollu l-Knisja tqisu qaddis għax ħalla lill-Mulej jittrasformah, ħalla lill-Mulej jaħfirlu, nidem, u għaliex kellu ħila jammetti li hu midneb. L-ewwel qari jtina rakkont tal-umiljazzjoni mġarrba minn David. Ibnu Assalone jirribella kontrih. Imma f'dak il-ħin David ma jaħsibx biex isalva ġildu, imma biex isalva lill-poplu, it-Tempju, l-Arka. U jaħrab, ġest li jidher ta' bniedem beżżiegħ, imma li fil-fatt hu att ta' kuraġġ. David kien qed jibki u kellu rasu mgħottija, kien wkoll ħafi. Iżda l-kbir David safa umiljat ukoll mhux biss bit-telfa u l-ħarba imma bl-insulti wkoll. Waqt li kien jaħrab, raġel li jismu Simej, beda jinsultah u jgħidlu li issa hu bniedem irvinat. David iħallih jgħid minkejja li niesu riedu jiddefenduh: Hu l-Mulej li qed inebbħu biex jinsultani, forsi l-Mulej jitqanqal minn dawn l-insulti u jberikni, jgħid David li niesu. David kien tiela t-telgħa taż-żebbuġ, tkompli tgħidilna l-Iskrittura. Din, innota l-Papa, hi profezija ta' Ġesù tiela l-Kalvarju biex jagħti ħajtu: insultat u mwarrab. Dan hu riferiment għall-umiltà ta' Ġesù. Kultant aħna naħsbu li l-umiltà tfisser li ngħejxu bla taħbit, nixmu b'rasna baxxuta... imma anki l-ħnieżer hekk jimxu, osserva l-Papa bis-soltu kummenti bla tidwir mal-lewża li sar magħruf għalihom. Din mhix umiltà. Hija umiltà finta li ma ssalvaniex, ma tħarisx lil qalbna. Tajjeb niftakru li mhemmx vera umiltà mingħajr umiljazzjoni u jekk int m'għandekx ħila tittollera, li ġġorr l-umiljazzjoni fuq spallejk, int mintix umli. David jitgħabba bi dnubietu, huwa qaddis. Bil-qdusija ta' Alla, Ġesù hu qaddis. David hu midneb imma Ġesù hu midneb bid-dnubiet tagħna. Imma t-tnejn li huma sfaw umiljati. It-tentazzjoni li niġġieldu l-kalunnja dejjem hemm qiegħda. Imma għall-insulti ta' Simej, David jgħid: "le". Il-Mulej jgħid: "le". Mhux dik it-triq, it-triq hi dik ta' Ġesù kif ipprofetiżżaha David: inġorru fuqna l-umiljazzjoni, inġorru fiq spallejna l-umiljazzjoni bit-tama. Madankollu, wissa l-Papa Franġisku, l-umiltà mhix li tfittex ġustifikazzjoni tal-offiża li tkun irċevejt: jekk ma tafx tgħejx l-umiljazzjoni, int mintix umli. Din hi r-regola tad-deheb. Nitolbu lill-Mulej, temm l-omelija l-Papa Franġisku, biex jtina l-grazzja tal-umiltà. U jekk xi ħadd isib il-kuraġġ jista' jitlob, kif jgħallimna San Injazju, jitlob lill-Mulej li jibgħatlu l-umiljazzjonijiet biex ikun jixbaħ dejjem aktar lill-Mulej. Ħajr lill-Kamra tal-Aħbarijiet ta' Radju Marija
Ir-regola tad-deheb